Skietery op Piet Retief: Dís glo hoe gebeure verloop(Argieffoto ter illustrasie: Maroela Media) Die polisie ís ontbied nadat boere in die Dirkiesdorp-omgewing in Mpumalanga ŉ vermeende moeilikheidmaker op ŉ plaas daar in hegtenis geneem en die polisie om hulp gevra het – maar dit was eers nadat skote glo noodgedwonge gevuur is, dat die polisie na die toneel is. ŉ Inwoner van die gebied wat veiligheidsdienste aan boere in die omgewing lewer, sê ŉ groep van tussen 20 en 25 mans het Vrydagoggend na die plaas Pampoenkraal opgeruk en gedreig om die bestaande werkers te verjaag omdat hulle dié werksgeleenthede soek. Hulle was glo met knopkieries, pangas en pype gewapen. Dit is volgens dié inwoner, wat nie sy naam genoem wil hê nie, dat boere uit noodweer begin skiet het om hulself teen die moeilikheidmakers te beskerm, terwyl hulle vergeefs op die polisie gewag het. Maar eers het die boere probeer praat. Tydens die pogings tot gesprekke het sake glo begin handuit ruk en een van die betogers het die plaaseienaar aangerand. Die vermeende aanrander is deur ander boere aangekeer en die polisie is ontbied om hom in hegtenis te neem. Die groep betogers het die boere op die toneel, volgens dié bron wat kort ná die skietery self op die toneel was, glo herhaaldelik met aanranding gedreig. Volgens die bron is die eerste noodoproep teen 11:00 op ŉ gemeenskapsgroep uitgestuur. Ander boere uit die omgewing het hulle na die plaas gehaas waar hewige argumente tussen die groep betogers en die boere gewoed het. Hy sê teen 11:50 het die situasie tot so ŉ mate versleg, dat nog hulp ontbied is. Die eerste skote het Vrydag kort voor 12:00 geklap en kort daarna het iemand op ŉ WhatsApp-groep gevra dat ŉ ambulans ontbied word. Die polisie het volgens die bron teen daardie tyd steeds nie opgedaag nie. In dié harwar is Danie Malan (38) na bewering ernstig aangerand. ŉ Bloeiende Malan is Vrydag saam met Cornelius Greyling (25), Othard Klingenberg (53) en Ignatius Steynberg (31) in hegtenis geneem. ŉ Dokter van die omgewing het Malan se kopwonde in die polisie se aanhoudingselle toegewerk, nadat die polisie op die toneel aanvanklik glo geweier het dat hy daar reeds mediese behandeling ontvang. Toe die skote sekondes later ophou klap het, het twee broers, Mgcini Amos Coka en Zenzele Coka, dood op die toneel gelê. Een van hulle het glo kort tevore ŉ ysterstaaf gebruik om ŉ boer oor die kop te slaan en dié man het weens die hou teen die kop ineengestort. Die persoon het na verneem word skedelbreuk opgedoen en word steeds in ŉ hospitaal behandel. Een van die Coka-mans het glo die erg beseerde man se vuurwapen opgetel en willekeuring begin skote skiet. Hy is daarna glo uit noodweer doodgeskiet. Een van die bewerings wat nou gemaak word, is dat een Coka-broer die ander tydens dié wilde skietery doodgeskiet het. Inwoners van die gebied was die afgelope paar dae woedend oor die amptelike weergawes van gebeure wat oor die voorval voorgehou is. “Daar is ŉ spul leuens die wêreld ingestuur,” het die bron aan Maroela Media gesê. Verskeie weergawes van wat presies Vrydag op Pampoenkraal gebeur het, het sedert die naweek die ronde gedoen. Mense was die afgelope paar dae oënskynlik huiwerig om oor die gebeure te praat, hoofsaaklik uit vrees dat dit die situasie vir diegene betrokke verder kan bemoeilik, of dat vergeldingsaanvalle kan plaasvind. Maroela Media verneem egter dat daar al etlike maande lank onrus in die omgewing broei weens oproerige mense wat landbouers teister. Die voortgesette teistering is glo by die polisie aangemeld, maar na bewering is geen daadwerklike stappe daaroor gedoen nie. “As die polisie destyds al opgetree het, het hierdie situasie moontlik nooit gebeur nie,” het die bron gesê. Malan, Greyling, Klingenberg en Steynberg het Maandag reeds in die Piet Retief-landdroshof verskyn, te midde van ŉ groot polisieteenwoordigheid en tientalle betogers buite. Die vier bly in aanhouding tot hulle weer Maandag in die hof verskyn. Volgens die klagstaat word elk van die vier beskuldigdes van twee aanklagte van moord aangekla. Dr. Pieter Groenewald, leier van die VF Plus, het Woensdag ook gesê daar is heelwat vrae oor die voorval wat tot die vier se inhegtenisneming gelei het. “Om die sub judice-reël (die saak is hangende) te gebruik om te swyg oor presies wat aanleiding gegee het tot die voorval op 9 April en wat werklik daar gebeur het, is nie aanvaarbaar nie.” Groenewald het ook gemaan teen onverantwoordelike politieke uitsprake wat moontlik aanleiding kan gee tot voorvalle soos dié, of dat politici die gebeure kan misbruik om gemoedere tussen mense verder op te jaag. Hy sê dit is jammer dat die land se algehele landbougemeenskap nou gedemoniseer word ná ŉ voorval waaroor daar steeds groot onsekerheid is.